LV Eiropas Savienības Oficiālais Vēstnesis C 99/20

Pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2016/C 99/07)

Šī publikācija dod tiesības izteikt iebildumus pret pieteikumu saskaņā ar Eiropas Parlamenta un Padomes Regulas (ES) Nr. 1151/2012 (1) 51. pantu.

VIENOTS DOKUMENTS

KRČKO MASLINOVO ULJE

ES Nr.: HR-PDO-0005-01345 – 19.6.2015.

ACVN ( X ) AĢIN ( )

1. Nosaukums vai nosaukumi

Krčko maslinovo ulje

2. Dalībvalsts vai trešā valsts

Horvātija

3. Lauksaimniecības produkta vai pārtikas produkta apraksts

3.1. Produkta veids

1.5. grupa. Tauki (sviests, margarīns, eļļas u. c.)

3.2. Apraksts par produktu, uz kuru attiecas 1. punktā minētais nosaukums

Krčko maslinovo ulje ir neapstrādāta augstākā labuma olīveļļa, kas iegūta tieši no olīvkoka augļiem ar tikai mehāniskiem paņēmieniem.

Ja Krčko maslinovo ulje laiž tirgū, tai ir jābūt šādām īpašībām:

— fizikāli ķīmiskās īpašības: — brīvo taukskābju saturs: ≤ 0,50 %, — peroksīda skaitlis: ≤ 8,0 mmol O2/kg, — īpatnējā ekstinkcija UV gaismā: K270 ≤ 0,20, K232 ≤ 2,25,

— organoleptiskās īpašības: — aromāts: svaigas olīvas, augļi un lapas/zāle (mediāna ≥ 1,0), — garša: veselīgas un svaigas olīvas, ar rūgtumu un asumu šādās vērtībās: rūgtums: mediāna ≥ 2,0; asums: mediāna ≥ 2,0.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

Krčko maslinovo ulje tiek iegūta no šādām olīvu šķirnēm: “Debela”, “Naška”, “Rošulja” un “Slatka”, kuras ir Krkas vietējās šķirnes un kuras kopā vai atsevišķi veido vismaz 80 % no tās satura. Krčko maslinovo ulje iegūšanai var izmantot arī šķirnes, kas atrodamas noteiktā ģeogrāfiskā apgabalā, kurš minēts 4. punktā, taču tās nedrīkst veidot vairāk par 20 % no olīveļļas satura, un šie 20 % nedrīkst būtiski ietekmēt produkta kvalitāti.

Olīvu šķirņu apraksts:

“Debela” (sinonīmi: “Lošinjka”, “Krčka krupna”) Auglis ir liels un ļoti gaļīgs. Augļa vidējais svars ir 4,6 g. Eļļas saturs tajā ir līdz 20 %. Šķirne ir izturīga pret vēju, sausumu un aukstumu. To izmanto olīveļļas ieguvē, taču var lietot arī kā galda olīvas.

“Naška” (sinonīms: “Drobnica”) Auglis ir apaļš un iegarens un sver vidēji 2 g. Tas tiek izmantots olīveļļas ieguvē, un eļļas saturs tajā ir līdz 19 %. Šķirne dod regulāru ražu un ir apputeksnētāja citām olīvu šķirnēm. Tā ir jutīga pret aukstumu un boras vēju.

“Rošulja” Auglis ir vidēja izmēra, apaļš, sver vidēji 3,2 g, un eļļas saturs tajā veido vidēji 19,4 %. Tā ir jutīga pret boras vēju.

“Slatka” (sinonīms: “Plominka”) Auglis ir gaļīgs un konisks un sver vidēji 2,8 g. Eļļas saturs auglī ir līdz 16 %. Šķirne dod bagātīgu ražu, un augļus izmanto eļļas ieguvē un pārtikā. Tā ir izturīga pret aukstumu un salnu.

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Visi Krčko maslinovo ulje ieguves posmi ir jāveic 4. punktā minētajā ģeogrāfiskajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Krčko maslinovo ulje ir jāiepako 4. punktā minētajā ģeogrāfiskajā apgabalā. Tas būtiski atvieglo izsekojamības pārbaudes, kuras būtu sarežģītāk veikt ārpus ieguves apgabala, kā arī palīdz saglabāt kvalitāti, kuru varētu apdraudēt pārvadāšana. Krčko maslinovo ulje ir jutīga pret ārēju ietekmi (gaismu, temperatūru un gaisu), un jebkāda nevajadzīga pārvadāšana un iepakošana ārpus ieguves apgabala varētu negatīvi ietekmēt tās fizikāli ķīmiskās un organoleptiskās īpašības. Krčko maslinovo ulje var pildīt 100 ml, 250 ml, 500 ml, 750 ml vai 1 l traukos.

3.6. Ar reģistrēto nosaukumu apzīmētā produkta marķēšanas īpašie noteikumi

Saimniecības nosaukuma izmantošana, tās konkrētās atrašanās vietas minēšana, vietvārdu minēšana un atsauce uz iepakošanu saimniecībā vai saistību ar saimniecībām, kas atrodas ieguves apgabalā, ir atļauta tikai tādā gadījumā, ja produkts ir iegūts tikai no tādām olīvām, kas novāktas minētās(-o) saimniecības(-u) olīvu audzēs, t. i., olīvu audzēs, kuras atrodas noteiktā ģeogrāfiskā apgabalā, kas minēts 4. punktā.

Laižot produktu tirgū jebkāda veida iepakojumā, marķējumā ir jānorāda nosaukums Krčko maslinovo ulje un tam ir burtu izmēra, veida un krāsas (tipogrāfijas) ziņā skaidri jāatšķiras no pārējiem uzrakstiem.

Uz iepakojuma ir jābūt attēlotam arī logotipam. Logotips ir aplūkojams 1. attēlā.

1. attēls

Krčko maslinovo ulje logotips

Visiem šā nosaukuma lietotājiem, kuri laiž tirgū produktu atbilstoši tā specifikācijai, ir vienlīdzīgas tiesības lietot logotipu.

4. Ģeogrāfiskā apgabala īsa definīcija

Krčko maslinovo ulje ieguve notiek tikai Krkas salā un mazākās saliņās, kas atrodas šādu salu vietējo pašvaldību administratīvajās robežās: Krkas pilsēta un Baška, Vrbnik, Punat, Dobrinj, Malinska-Dubašnica un Omišalj pašvaldība.

5. Saikne ar ģeogrāfisko apgabalu

Krkas salas augsnei piemīt visas piekrastes un salu joslā esošās Dināru kalnienes īpašības, kas ir labvēlīgas olīvu audzēšanas izkopšanai. Salas augsnes virskārta ir ļoti dažāda un bieži tiek saukta par “antropogēno augsni”, ar to saprotot regosolus zem olīvu audzēm, vīna dārziem un augļu dārziem.

Viena no Krkas salas būtiskajām iezīmēm ir tās izteikti akmeņainās olīvu audzes. Tas izslēdz iespēju izmantot lauksaimniecības tehniku, tādēļ gandrīz visi darbi, sākot ar augsnes apstrādi un beidzot ar olīvu novākšanu, tiek veikti ar rokām.

Krkas lauksaimnieku neatlaidīgā darba rezultātā ir izveidoti nelieli aramzemes gabali. Liekie akmeņi tiek krauti neskaitāmās kaudzēs, un olīvu audzētāji tos izmanto sausā krāvuma akmens sienu būvē. Visvērtīgākās lauksaimniecības augsnes ir regosoli, kas radušies no fliša, un visizplatītākā augsne ir brūnaugsne, kura izveidojusies no kaļķakmens un dolomīta un kurai ir dažāds, taču visbiežāk augsts pamatieža sastāvs. Daudzas olīvu audzes ir stādītas sarkanajās augsnēs, no kurām lielākā daļa ir veidojušās no tīra kaļķakmens. Dažas olīvu audzes aug arī akmeņainā zemē, kura visbiežāk satur nabadzīgu brūnaugsni un sarkano augsni. Šādās platībās olīvkokus var stādīt tikai pēc tam, kad ir novākti un kaudzēs sakrauti akmeņi, no sausā krāvuma akmens sienām izveidots iežogojums, sagatavota terase un ievesta auglīgā augsne. Šis ir veids, kā tika izveidoti atšķirīgi, nelieli zemes gabali (tos sauc par kazetice vai škrape, un sarunvalodā – škatule vai particele), kuros tika iestādīti olīvkoki.

Gada vidējā gaisa temperatūra Krkas salā ir 14,16 °C. Gada karstākie mēneši ir no maija līdz septembrim. Vidējā gaisa temperatūra vasarā ir 22,8 °C. Gada aukstākie mēneši ir decembris, janvāris un februāris. Šajos mēnešos temperatūra var pazemināties zem 0 °C. Aukstākais mēnesis ir janvāris, un karstākais ir jūlijs.

Valdošie vēji ir bora, dienvidu vējš (siroko) un mistrāls. Nozīmīgs ir dienvidu vējš, kas nodrošina olīvkokiem pietiekamu mitrumu.

Nokrišņu daudzuma sadalījums nav vienmērīgs; lielākā daļa nolīst rudenī un atlikusī daļa – vasarā. Vidējais nokrišņu daudzums Krkas pilsētā un ap to ir 1 070–1 090 mm. Konkrētos apgabalos (mikroklimatos) nokrišņu daudzums uz vienu kvadrātmetru ir aptuveni par 10–20 % augstāks vai zemāks.

Nokrišņi sniega veidā ir vidēji trīs dienas gadā, taču sniegs saglabājas uz zemes vidēji tikai vienu dienu gadā.

Virkne Krkas vietējo olīvu šķirņu – “Naška”, “Debela”, “Rošulja” un “Slatka” – nodrošina Krčko maslinovo ulje papildu specifiku, jo tās ir izturīgas pret zemām temperatūrām. Olīvu audzētāji Krkā ir gadsimtu gaitā atlasījuši šķirnes, kas ir vislabāk pielāgojušās šim apgabalam.

Šķirne “Debela” ir izturīga pret vēju, sausumu un aukstumu un sniedz ražu ar lielu eļļas apjomu. “Naška” arī ir eļļām bagāta un laba apputeksnētāja citām sugām. “Rošulja” olīvu raža sniedz izcilas kvalitātes eļļu, kā arī tām ir augsts eļļas saturs. Savukārt “Slatka” olīvas ir izturīgas pret aukstumu un salnu.

Krkas salā sastopamo šķirņu eļļas alifātiskā ogļūdeņraža satura analīze atklāja, ka “Naška” šķirnes alifātiskā ogļūdeņraža frakcijas sastāvs pilnīgi atšķiras no citām Krkas salas šķirnēm; īpaši interesants ir fakts, ka šis sastāvs pilnīgi atšķiras no visiem zināmajiem, literatūrā minētajiem piemēriem. “Naška” šķirnes alifātiskā ogļūdeņraža profils ir līdzīgs Spānijas šķirnei “Empeltre”. Arī šis faktors varētu būt pamats eļļas izcelsmes pierādīšanai.

Krčko maslinovo ulje raksturo olīvu, augļu un lapu/zāles dominējošais aromāts, kas rodas no tās bagātīgajiem gaistošajiem savienojumiem, kuri noslēdz eļļas sensoro profilu.

Dažas no Krčko maslinovo ulje pozitīvajām īpašībām ir asums un rūgtums (rūgtums: mediāna ≥ 2,0; asums: mediāna ≥ 2,0). Šīs īpašības ir radušās no lielā daudzumā eļļā esošajiem polifenoliem, kuri nodrošina tai arī antioksidējošas īpašības un aizsargā to pret bojāšanos oksidācijas procesa rezultātā. Olīvu audzētāji tiešā veidā ietekmē Krčko maslinovo ulje īpašības – galvenokārt saistībā ar ražas novākšanas periodu ievērošanu un pārstrādes ātruma un metodes izvēli. Ražas novākšana agrā olīvu nogatavošanās stadijā un ātra pārstrāde tieši ietekmē polifenolu kvantitāti, kā arī tās eļļas rūgtumu un asumu, kuras mediāna nav lielāka par 2. Agrāki ražas novākšanas periodi un pārstrādes ātrums nodrošina arī zemu brīvo taukskābju proporciju (mazāk par 0,5 %) un zemu peroksīda skaitli (mazāk par 8 mmol).

Krka ir Horvātijas vistālāk ziemeļos esošā sala un tāda vieta Vidusjūras reģionā, kurā kontinentālā ietekme visizteiktāk nosaka klimatiskos apstākļus. Ir labi zināms fakts, ka no olīvām, kas audzētas šādos reģionos, iegūst eļļu ar lielu oleīnskābes un polifenolu daudzumu. Tie aizsargā Krčko maslinovo ulje pret bojāšanos un nodrošina tai svaigumu un aromātiskumu.

Aukstās ziemas (pat ar sniegu), karstās un sausās vasaras un nabadzīgā augsne rada bioloģisku stresu, uz kuru olīvas reaģē, ražojot sekundāros metabolītus, piemēram, polifenolus, kas ir augstas vērtības savienojumi, kuri nodrošina Krčko maslinovo ulje tās specifiskumu.

Vietējās vides faktoru, vietējo šķirņu, cilvēka faktoru, kā arī olīvu un olīveļļas ieguves tradīciju mijiedarbība nodrošina produktam ar nosaukumu Krčko maslinovo ulje Krkas salai raksturīgās, unikālās īpašības.

Atsauce uz produkta specifikācijas publikāciju

(šīs regulas 6. panta 1. punkta otrā daļa)

http://www.mps.hr/UserDocsImages/HRANA/KRCKO%20MASLINOVO%20ULJE/Specifikacija%20proizvoda-%20KRČKO%20MASLINOVO%20ULJE.pdf

(1) OV L 343, 14.12.2012., 1. lpp.